ALL พร้อมเทรด 8 พ.ค.นี้! ชูจุดแข็ง “โมเดลธุรกิจ” สร้างความแตกต่างครบมิติที่อยู่อาศัย
ALL พร้อมเทรด 8 พ.ค.นี้! ชูจุดแข็ง “โมเดลธุรกิจ” สร้างความแตกต่างครบมิติที่อยู่อาศัย ตั้งเป้าขึ้นแท่นท็อป 10 อสังหาฯของประเทศไทย
ALL พร้อมเทรด 8 พ.ค.นี้! ชูจุดแข็ง “โมเดลธุรกิจ” สร้างความแตกต่างครบมิติที่อยู่อาศัย ตั้งเป้าขึ้นแท่นท็อป 10 อสังหาฯของประเทศไทย
7 พ.ค. 2562

นายธนากร ธนวริทธิ์ ประธานเจ้าหน้าที่บริหาร บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL เปิดเผยว่า บริษัทพร้อมนำหุ้นเข้าซื้อขายวันแรกในตลาดหลักทรัพย์เอ็ม เอ ไอ ในวันที่ 8 พ.ค.นี้ โดยใช้ชื่อย่อ ALL ในการซื้อขายหลักทรัพย์ ซึ่งมั่นใจว่าจะได้รับการตอบรับที่ดีจากนักลงทุน หลังจากที่ปิดการเสนอขายหุ้น IPO จำนวน 150 ล้านหุ้น มูลค่าที่ตราไว้หุ้นละ 1 บาท คิดเป็น 26.79% ของจำนวนหุ้นหลัง IPO
โดยปัจจุบัน ALL มีทุนจดทะเบียนจำนวน 560 ล้านบาท และมีทุนที่ออกและชำระเต็มมูลค่าแล้วจำนวน 410 ล้านบาท ภายหลังการเสนอขายหุ้นสามัญเพิ่มทุนครั้งนี้ ได้การตอบรับที่ดีจากนักลงทุนสถาบัน และนักลงทุนทั่วไป ที่เข้ามาจองซื้อหุ้น IPO อย่างคึกคัก ดังนั้นเชื่อว่า นักลงทุนจะให้ความสนใจ และให้การตอบรับที่ดีกับการเข้าจดทะเบียนในตลาดหลักทรัพย์ฯ
ทั้งนี้ บริษัทมีศักยภาพในด้านการเป็นผู้พัฒนาและให้บริการด้านอสังหาริมทรัพย์เพื่อที่อยู่อาศัยแบบครบวงจร (Total Real Estate Solutions) โดยเห็นได้จากกลุ่มบริษัทประกอบธุรกิจพัฒนาโครงการอสังหาริมทรัพย์เพื่อที่อยู่อาศัย ทั้งคอนโดมิเนียมแบบ Low Rise และ High Rise ภายใต้แบรนด์ ดิ เอ็กเซล ไรส์ และ อิมเพรสชั่น
รวมถึงทาวน์โฮม ภายใต้แบรนด์ เดอะ วิชั่น ซึ่งเป็นโครงการที่พัฒนาโดยกลุ่มบริษัทเอง และภายใต้กิจการร่วมค้าอีก 3 บริษัท คือ บริษัท ออลล์ อินสไปร์ – ฮูซิเออร์ สุขุมวิท 50 จำกัด (ALL Hoosiers) เพื่อพัฒนาโครงการ The Excel Hideaway Sukhumvit 50 ซึ่งเป็นคอนโดมิเนียมแบบ Low Rise บริษัท เอเอชเจ เอกมัย จำกัด (AHJ Ekkamai) เพื่อพัฒนาโครงการ Impression Ekkamai ซึ่งเป็นคอนโดมิเนียมแบบ High Rise  และบริษัท เอจี ทองหล่อ 12 จำกัด (AG Thonglor) เพื่อพัฒนาคอนโดมิเนียมแบบ High Rise ย่านทองหล่อ
นอกจากนี้ ยังมีธุรกิจที่เกี่ยวเนื่องกับอสังหาริมทรัพย์ ได้แก่ ธุรกิจให้บริการเป็นตัวแทนและนายหน้าในการขายอสังหาริมทรัพย์สำหรับตลาดต่างประเทศ ดำเนินงานภายใต้ บริษัท ไทย ดี เรียลเอสเตท จำกัด (Thai D) ธุรกิจลงทุนและซื้อขายอสังหาริมทรัพย์ที่สร้างแล้วเสร็จ ภายใต้ชื่อ “Rise Venture” ดำเนินงานภายใต้ บริษัท ไรส์ เอสเตท จำกัด (RISE)
อีกทั้งธุรกิจให้บริการบริหารจัดการนิติบุคคลอาคารชุด ดำเนินงานภายใต้ บริษัท ออลล์ พร็อพเพอร์ตี้ เซอร์วิส จำกัด (ALL Prop) ซึ่งจากจุดแข็งดังกล่าว สามารถตอกย้ำให้เห็นศักยภาพ ที่สามารถตอบโจทย์ทุกความต้องการของผู้พักอาศัยครบในทุกมิติ ด้วยความเหนือชั้นอย่างมีสไตล์ ดังนั้นด้วยโมเดลธุรกิจที่แข็งแกร่ง จึงทำให้ ALL มีความแตกต่างจากคู่แข่งในตลาดอย่างเห็นได้ชัด
อย่างไรก็ตาม สำหรับเม็ดเงินที่ได้จากการระดมทุนในครั้งนี้ บริษัทฯจะนำเงินที่ได้จากการระดมทุนไปลงทุนขยายธุรกิจใน 3 ด้าน ได้แก่ 1).ใช้ในการพัฒนาโครงการอสังหาริมทรัพย์ โดยปี 2562 บริษัทมีแผนจะเปิดตัวโครงการใหม่รวมจำนวน 6 โครงการ มูลค่าโครงการรวมประมาณ 18,250 ล้านบาท แบ่งเป็น โครงการคอนโดมิเนียมประเภท High Rise จำนวน 3 โครงการ และโครงการคอนโดมิเนียมประเภท Low Rise จำนวน 3 โครงการ เพื่อรองรับการเติบโตอย่างต่อเนื่องของ ALL ในอนาคต
2).ใช้ชำระคืนเงินกู้ยืม โดย ณ สิ้นปี 2561 บริษัทมีหนี้สินรวมมูลค่าประมาณ 5,238 ล้านบาท ซึ่งมีอัตราส่วนหนี้สินต่อทุน (D/E Ratio) อยู่ที่ 6.78 เท่า และมีอัตราส่วนภาระหนี้สินที่มีดอกเบี้ยต่อทุน (Interest-Bearing Debt : IBD/E Ratio) อยู่ที่ 4.66 เท่า โดยหลังจากการระดมทุนบริษัทจะนำเงินบางส่วนชำระหนี้จากสถาบันการเงิน คาดว่าจะทำให้ D/E Ratio และ IBD/E Ratio ลดลงอย่างมีนัยสำคัญ พร้อมตั้งเป้ามี D/E อยู่ที่ระดับ 2 เท่า
3).ใช้เป็นเงินทุนหมุนเวียนของบริษัท โดยปัจจุบันบริษัทมีโครงการที่อยู่ระหว่างการก่อสร้างและขาย จำนวน 1 โครงการ, โครงการที่อยู่ระหว่างการขายและรอการพัฒนา จำนวน 7 โครงการ และเป็นโครงการทาวน์โฮม จำนวน 1 โครงการ ซึ่งเริ่มเปิดขายในไตรมาส 1/2562 ปัจจุบันอยู่ระหว่างการดำเนินการก่อสร้าง ซึ่งการเข้าระดมทุนในครั้งนี้ จะช่วยให้บริษัทฯสามารถเข้าถึงแหล่งเงินทุนได้ง่ายขึ้น และจะผลักดันให้บริษัทฯก้าวสู่การเป็นบริษัทพัฒนาอสังหาริมทรัพย์ชั้นนำติดอันดับ 1 ใน 10 ของประเทศได้ตามวิสัยทัศที่ตั้งไว้
“ALL มีความโดดเด่นในการมุ่งมั่นพัฒนาที่อยู่อาศัยคุณภาพในพื้นที่ที่มีศักยภาพ โดยเฉพาะแนวระบบขนส่งมวลชนหลักของกรุงเทพฯ เช่น BTS และ MRT ซึ่งสามารถตอบโจทย์ไลฟ์สไตล์ และความต้องการอยู่อาศัยได้อย่างแท้จริง จึงทำให้ทุกโครงการของบริษัทได้รับการตอบรับที่ดี ยอดขายมีการเติบโตอย่างต่อเนื่อง และที่สำคัญบริษัทฯ ใช้ระยะเวลาเพียง 6 ปี ก็ สามารถนำพาบริษัทฯเข้าระดมทุนในตลาดหลักทรัพย์ฯได้ภายในระยะเลาอันรวดเร็ว และมีการสร้างอัตราการเติบโตได้อย่างต่อเนื่องในทุกๆปี  ซึ่งจากศักยภาพดังกล่าว จึงมั่นใจว่า หุ้น ALL จะได้รับการตอบรับอย่างดีจากนักลงทุน อย่างแน่นนอน” นายธนากร กล่าว